Title: Gringo loco
Description: Knjiga o tem, da večino napačnih odločitev sprejmemo iz pravih razlogov.
Biografija Simona Doma, ki je v venezuelskem peklu mešal juho s hudičem.
Zgodba o kovčku, ki se ni odvila v pravo smer. Absolutno ne.
Njuna smer je bila Brnik, ustavila pa se je na letališču s prikladnim imenom Simon Bolivar v Caracasu, glavnem mestu Venezuele. V resnici se je zgodba začela že veliko prej. Še preden se je odločil, da bo mula.

Včasih je mogoče res boljše biti nor. Gringo loco, kot so Simonu nadeli vzdevek v najnevarnejšem in enem najbolj brutalnih odprtih zaporov v Venezueli – Los Tequesu. Kraljevini kriminalcev, kjer so veljala njihova pravila. Kamor policija in vojska nista imeli vstopa, kjer si moral plačevati, da si lahko spal na umazanem kosu pene na tleh in jedel ostanke za drugimi, in kjer je 23 ur na dan odmevala salsa.
Brez znanja španščine. Brez denarja. Ko te izda star frend. Kaj narediš, da bi preživel?
Postaneš eden od njih.
Z luknjo v glavi in jamo v duši. Postaneš zver v svetu, kjer nikoli ne smeš postati plen.

“Če ne bi bilo te zgodbe, bi si jo morali izmisliti. Če bi si jo izmislili, ji nihče ne bi verjel. Še dobro, da se je zgodila. Guy Ritchie nima za burek.” Miha Šalehar, radijski voditelj in publicist

»Sijajno napisana knjiga, zaradi katere ne boste niti pomislili, da bi kdaj svoje dolgove reševali s tihotapljenjem droge. Bere se napeto, pretresljivo in preprosto mogočno, kot da ste na kokainu.« Aljoša Harlamov, urednik in publicist
Subjects: gringo loco, simon doma
Places: Los Teques (Miranda, Venezuela)
People: Simon Doma
Time periods: 2010-2024